Author: Grancak
Company: MHSR

Dohoda 
medzi 
vládou Slovenskej republiky
a
vládou Kubánskej republiky
o hospodárskej spolupráci

	Vláda Slovenskej republiky a vláda Kubánskej republiky, (ďalej len „zmluvné strany“), 
	inšpirované tradičnými priateľskými vzťahmi, ktoré existujú medzi Slovenskou republikou a Kubánskou republikou, 
	želajúc si rozvíjať a zintenzívňovať vzájomnú hospodársku, priemyselnú a technologickú spoluprácu na základe reciprocity a vzájomnej výhodnosti, 
	vedomé si potreby existencie primeraného právneho rámca pre slovensko-kubánske vzťahy v súlade s vnútroštátnymi právnymi predpismi platnými v oboch krajinách;	
	sa dohodli takto:  

Článok I.
Ciele

Zmluvné strany sa dohodli, že cieľom dohody v súlade so všeobecne záväznými právnymi predpismi je: 
(a)	podporovať aktivity jednotlivých odvetví v úsilí o zvýšenie dvojstrannej hospodárskej, technickej a technologickej spolupráce,
(b)	podporovať a rozvíjať obchodné kontakty a nadväzujúce príležitosti, 
(c)	podporovať spoluprácu v oblastiach vzájomného záujmu týkajúceho sa  hospodárskeho rozvoja,
(d)	posilňovať spoluprácu v záujme celkového rozšírenia hospodárskych vzťahov medzi oboma krajinami. 

Článok   II.
Hospodárska spolupráca

1.	Zmluvné strany, v rámci svojich vnútroštátnych právnych predpisov, sa budú usilovať o rozvoj a posilňovanie hospodárskej spolupráce vo všetkých oblastiach, ktoré považujú za oblasti vzájomného záujmu a prospechu. Dohodli sa  podporovať a uľahčovať širšiu spoluprácu medzi svojimi štátnymi aj súkromnými inštitúciami, v súlade so zákonmi a predpismi platnými v každej krajine. S týmto cieľom sa dohodli:

(a)	vymieňať si informácie o hospodárskom rozvoji a dvojstrannej obchodnej výmene medzi oboma krajinami,
(b)	vyhľadávať a podporovať investičné príležitosti,
(c)	podporovať organizovanie podnikateľských a investičných misií,  spracovanie analýz trhu, výmenu obchodných a marketingových informácií, podnikateľských a inštitucionálnych väzieb a  iné iniciatívy umožňujúce podnikateľské kontakty potenciálnych partnerov, 
(d)	vzájomne sa informovať o existujúcich stimuloch týkajúcich sa veľtrhov, výstav, podnikateľských misií a iných propagačných aktivít, 
(e)	umožňovať výmenu odborníkov a technikov, 
(f)	preskúmavať a podporovať spoločné podnikateľské možnosti v tretích krajinách, vyplývajúce zo spolupráce medzi  slovenskými a kubánskymi spoločnosťami,
(g)	podporovať a rozširovať priemyselnú, technickú a technologickú spoluprácu,
(h)	podporovať a rozvíjať spoluprácu v oblasti cestovného ruchu.

2.	Zmluvné strany môžu v prípade, ak považujú za potrebné, dohodnúť doplnkové dohody o spolupráci v rámci tejto dohody, ktorá im bude slúžiť ako základ.

Článok III.
Medzivládna komisia pre hospodársku spoluprácu

1.	S cieľom rozvoja spolupráce a pre potreby jej organizovania, schvaľovania, riadenia a jej systematickej kontroly sa zriaďuje Medzivládna komisia pre hospodársku spoluprácu medzi vládou Slovenskej republiky a vládou Kubánskej republiky, ďalej len „Komisia“. 
2.	Komisii predsedajú ministri alebo štátni tajomníci ustanovení zmluvnými stranami, ktorí vedú jednotlivé delegácie. 

                                                      Článok IV.
Povinnosti Komisie

1.	Povinnosti Komisie sú:
(a)	vyhodnocovať a určovať prioritné oblasti spolupráce s možnosťami realizácie  konkrétnych projektov;
(b)	analyzovať a odporúčať stranám dohody prijatie vhodných foriem realizácie identifikovaných oblastí spolupráce;
(c)	dohliadať na riadne napĺňanie tejto dohody a navrhovať zmluvným stranám adekvátne odporúčania.

2.	Komisia môže vytvárať podľa potreby technické a iné komisie na plnenie svojich povinností. 
    
3.	V záujme vykonávania ustanovení tejto dohody môže Komisia rozhodnúť o tom, aby niektorá zo zmluvných strán kontrahovala služby inštitúcií, organizácií i osôb s cieľom zberu informácií, vypracovania štúdií, odborných prieskumov a odporúčaní.
  
4.	Komisia navrhuje zmluvným stranám prijatie potrebných dohôd a protokolov zameraných na uvedenie určených oblastí spolupráce do praxe.

5.	Komisia sa bude pravidelne stretávať s cieľom vyhodnotiť, prípadne upraviť akúkoľvek dohodu, protokol či odporúčanie vykonané v súlade s touto dohodou, ako aj zodpovedať na otázky týkajúce sa vykonávania tejto dohody.

                                                       Článok V.
Určení zástupcovia

Zmluvné strany sa dohodli, že orgánmi zodpovednými za výkon tejto dohody a za funkčnosť Komisie sú: 
(a)	za vládu Slovenskej republiky: Ministerstvo hospodárstva SR;
  (b)  za vládu Kubánskej republiky: Ministerstvo pre zahraničné investície a hospodársku spoluprácu. 

                                                     Článok VI.
Rokovania, miesta konania a postupy Komisie

1.	Riadne rokovania Komisie sa uskutočňujú raz ročne. Na žiadosť jednej zo zmluvných strán môže Komisia v prípade potreby zasadať aj mimoriadne.
2.	Komisia rokuje striedavo na území štátu každej zmluvnej strany, pričom termíny zasadnutí si zmluvné strany vzájomne dohodnú.  
3.	Komisia si stanoví svoje vlastné postupy.
4.	Rozhodnutia a závery Komisie sa prijímajú formou zápisnice alebo, podľa ich obsahu, formou protokolov, výmenou nót alebo formou memoranda o porozumení.

Článok   VII.
Účastníci a náklady

1.	Na pracovníkov vyslaných do štátu druhej zmluvnej strany podľa tejto dohody sa  vzťahujú vnútroštátne právne predpisy hosťujúcej krajiny.
2.	Náklady na služobnú cestu súvisiace s realizáciou programu spolupráce dohodnú  zmluvné strany v súlade s najprijateľnejšími alternatívami pre obe strany.  

                                                   Článok  VIII.
Účasť medzinárodných organizácií a inštitúcií tretích krajín 

Na realizácii programov a projektov v súlade s touto dohodou môžu zmluvné strany na základe vzájomnej dohody prizvať a požiadať o účasť a financovanie medzinárodné a regionálne organizácie pre spoluprácu a tiež inštitúcie tretích krajín.  

Článok  IX.
Zmeny a konzultácie

1.	Táto dohoda môže byť menená a doplňovaná na základe vzájomnej dohody zmluvných strán. Zmeny a doplnky musia byť vykonané písomnou formou.

2.	Zmluvná strana môže kedykoľvek požiadať o konzultácie diplomatickou cestou. Konzultácie sa vykonajú v lehote deväťdesiat (90) dní od dátumu žiadosti v prípade, že zmluvné strany nedohodnú kratšie alebo dlhšie obdobie v závislosti od daného prípadu.

ČLÁNOK  X.
Riešenie sporov

Spory vzniknuté pri výklade  alebo vykonávaní tejto dohody budú zmluvné strany riešiť v rámci  Komisie vzájomnými rokovaniami a konzultáciami.

                                                      Článok  XI.
Platnosť, trvanie a ukončenie dohody

1.	Táto Dohoda nadobúda platnosť 30 dní po dni neskoršej notifikácie, ktorou sa strany vzájomne informujú, že boli ukončené zákonné a iné procedúry nevyhnutné pre nadobudnutie platnosti tejto Dohody. 
2.	Táto dohoda sa uzaviera na dobu neurčitú. Každá zo zmluvných strán môže dohodu písomne vypovedať. Platnosť dohody v takom prípade skončí šesť (6) mesiacov odo dňa doručenia oznámenia o výpovedi druhej strane.
                                                                                                                 
Článok  XII.
Záverečné ustanovenia 

1.	Ustanovenia tejto dohody nesmú byť vykladané takým spôsobom, aby zrušili platnosť alebo inak ovplyvnili záväzky vyplývajúce z členstva Slovenskej republiky v Európskej únii.
2.	Zmena alebo ukončenie tejto dohody neovplyvní platnosť zmlúv, ktoré už boli uzatvorené na základe tejto dohody.  

Dané v…………………. dňa      …………………….v dvoch pôvodných vyhotoveniach, každé v slovenskom, španielskom a anglickom jazyku. V prípade rozdielnosti výkladu je rozhodujúce znenie v anglickom jazyku.

Za vládu Slovenskej republiky | Za vládu Kubánskej republiky